NWU & U_Nov 2020_wil
Prof Herman van der Merwe, adjunkdekaan vir onderrig en leer in die Fakulteit Ekonomiese en Bestuurswetenskappe, is 'n geesdriftige kampvegter vir elektroniese assessering by die NWU.
"Ons glo dat dit net die begin van groot dinge en talle verdere ontwikkelings in elektroniese assessering by die NWU is."
- Prof Herman van der Merwe
"Die voordele van die Cirrus-assesseringsplatform strek baie verder as die Covid-19-krisis, en sal studente in staat stel om aan eksamentipe-ervarings deel te neem, of hulle nou op die kampus is, of vanaf afgeleë plekke werk," sê prof Robert Balfour, adjunk-visekanselier vir onderrig en leer.
Gedurende die afgelope paar maande het die hoëronderwysbuurt twee nuwe intrekkers verwelkom – die een heet Aanlyn en sy ouer broer heet Die Vierde Rewolusie – en die NWU omarm albei.
Ja, ten spyte van verskeie uitdagings in 2020 wat met die Covid-19-pandemie verband hou, het die NWU verandering aanvaar en nuwe geleenthede benut. Dit het gelei tot verskeie mylpale wat in ons onderrig-leer-omgewing bereik is.
In hierdie artikel kyk ons na twee van hulle: die aanvaarding van 'n aanlyn platform vir die assessering van studente en ook van 'n geoutomatiseerde aanlyn stelsel wat die plasing van studente vir praktiese werk vereenvoudig. (Kyk tekskassies onder en regs vir laasgenoemde.)
Neem assessering van studente aanlyn
Dosente het op 1 Oktober amptelik begin om die nuwe Cirrus-e-assesseringsplatform te gebruik om hulle in staat te stel om studente in 'n aanlyn omgewing te assesseer. Dit volg ná 'n proses wat reeds meer as 'n jaar gelede begin het toe die NWU verskillende assesseringsplatforms ondersoek het wat plaaslik en internasionaal beskikbaar is.
Potensiële platforms is tydens die inperkingstyd ondersoek met die doel om teen Januarie 2022 die belowendste platform ten volle te integreer sodra dit aan al die universiteit se vereistes voldoen.
Wolkgebaseerde Cirrus loop oor van moontlikhede
Daar is gevind dat die Cirrus-platform die heel beste oplossing bied om aan die spesifieke onderrig-en-leer-vereistes van die NWU te voldoen.
"Dit maak aantekeninge deur die assessor moontlik, verskaf pasgemaakte nasiengeleenthede, gee 'n mate van assesseringsekuriteitsmonitering en 'n vlak van analitiese verslae van die student, asook 'n komplekse reeks assesseringsinstrumente," sê prof Herman van der Merwe, die leier van die taakspan wat vir die implementering van die Cirrus-platform verantwoordelik is. Herman is die adjunkdekaan vir onderrig en leer in die Fakulteit Ekonomiese en Bestuurswetenskappe.
Dosente gee die groen lig
Terugvoer vanaf die personeel is tot dusver baie positief. Die nuwe platform bied verskeie voordele aan dosente, byvoorbeeld om met die druk van 'n knoppie analitiese data oor toetse en vraelyste te kan kry.
"Hulle kan nou ook numeriese en IT-vrae inkorporeer, iets wat voorheen moeilik was om in 'n aanlyn toets of eksamen te doen," sê Herman.
Die nuwe platform sal aangepas word om seker te maak dat dit goed met die universiteit se stelsels integreer. Dit is nog 'n stap vir die NWU om die toekoms te betree en om die beste beskikbare tegnologie te gebruik om meer geleenthede vir personeel en 'n beter leerervaring vir studente te skep.
Tegnologie vereenvoudig plasings vir praktiese werk
Die Cirrus-platform is nie die eerste tegnologiese innovering vir die NWU in die sfeer van onderrig en leer nie. Die universiteit maak ook goeie vordering met die Werkgeïntegreerde Diensleerstelsel-inisiatief (WISL), wat in 2019 begin is.
Hierdie geïntegreerde stelsel outomatiseer en bestuur die plasing van studente by diensverskaffers sodat hulle die werkservaring kan kry wat hulle nodig het om vir spesifieke kwalifikasies te kwalifiseer. Wat meer is, die stelsel plaas ook die mentors (dosente) wat die studente evalueer.
Binne 'n kort tydperk en met talle uitdagings om te hanteer, hou die ontwikkelingspan hul oë op die eindstreep, met die wete dat hierdie stelsel oor die lang duur 'n groot voordeel vir deelnemende fakulteite met werkgeïntegreerde en diensleermodules sal inhou. Meer inligting oor die vordering wat met die stelsel gemaak is, is in die tekskassie regs beskikbaar.
Klik op elke blok hierbo om meer te lees in die tekskassie hieronder.
In die Fakulteit Opvoedkunde kan studente nou vir plasing by skole van hul keuse aansoek doen, sonder die vrees dat hulle verkeerd geplaas sal word, of dat daar duplikaatplasings sal wees. Die rede hiervoor is dat die WISL-stelsel die kapasiteit van skole en die getal openings in vakke in elke onderwysfase moniteer.
Die mentors (dosente) wat die studente evalueer, kan ook deur die stelsel geplaas word en kan selfs die beplanning hiervoor op die mobiele skerm van die WISL-app sien. Dit, tesame met die feit dat kommunikasie van plasings deur die stelsel gedoen kan word, maak dit vir die mentors baie makliker om hul reisreëlings te tref.
In die Skool vir Verpleegkunde is WIL 'n geïntegreerde deel van die Baccalaureus in Verpleegkunde-program, wat deur die Suid-Afrikaanse Raad op Verpleging (SARV) gereguleer word. Die SARV skryf die getal WIL-ure voor wat studentverpleegkundiges in geakkrediteerde kliniese geriewe moet werk om as geregistreerde professionele verpleegkundiges te kwalifiseer.
Tot dusver is groot vordering met die aanpassing van die nuwe stelsel by die WIL-vereistes en spesifikasies vir verpleegkunde gemaak. 'n Deel van die stelsel is reeds voltooi en getoets, en die Skool vir Verpleegkunde is opgewonde oor die resultate.
In die Skool vir Farmasie moet alle farmasiestudente ingevolge die reëls van die Suid-Afrikaanse Aptekersraad 400 uur se werkplekleer voltooi.
Personeel van die Skool vir Farmasie, wat 'n papiergebaseerde stelsel gebruik om die ure wat gewerk word, te bestuur, is opgewonde om deel van die ontwikkeling van die nuwe, elektroniese WISL-program te wees. Die farmasiestudent-komponent van die program is tydens die staat van inperking ontwikkel en getoets.